ORBEGOZO URIBE (EAJ, 2014-12-04):
Eskerrik asko presidente andrea. Arratsalde on lehendakari, sailburu, legebiltzarkideok.
Herri administrazioaren gardentasunari buruz hitz egitean, herritarrei administrazioak egiten dituen guztien berri emateari buruz ari gara. Eta zentzu horretan, Osakidetza gure administrazioaren zati dugun heinean, burutzen dituen langileen hautaketa prozeduretan ere uste dugu behar-beharrezkoa dela gardentasuna landu eta sustatzea, gardentasun irizpidetan sakontzea.
Orokorrean, herri administrazioek gardentasunez eman behar dute egunero egindakoen berri, herritarrek konfidantza izan dezaten administrazio erakundeen funtzionamenduan. Are gehiago, enplegu publikorako eskaintzetarako prozeduretan, non milaka pertsonen etorkizuna jokoan baitagoen.
Horregatik, gure iritziz, horrelako prozedura garrantzitsu baten aurrean zenbat eta gardentasun handiagoa burututako barne ekintzetan, orduan eta hobeto.
Herri administrazioaren ateak eta leihoak irekitzeko aukera emango du gardentasunak, herritarrek beharrezko deritzoten informazioa eskuragarri izan dezaten. Ordainean, horrek gizartearen konfidantza handiagoa ekarriko du zalantzarik gabe, sinesgarritasunean irabaziko dugu.
Izan ere, zenbat eta gehiago ezagutu, orduan eta gizarte zilegitasun handiagoa emango diote herritarrek administrazioari. Era berean, administrazio publikoko langileek ere segurtasun handiagoz egingo dute lan.
Ondorioz, herritarren eta administrazio publikoko langileen konfidantza handituko da, baina konfidantza eta sinesgarritasuna irabazteaz gain, administrazioek gardentasunez beren jardueren kontu ematen dutenean, legez kontrako ekintzak gauzatzea ere saihesten da.
Beraz, herritarrek zenbat eta gehiago jakin, orduan eta konfidantza handiago izango dute administrazioarengan.
Horregatik, Urkullu lehendakariak behin eta berriro adierazi izan duen moduan, Eusko Jaurlaritzak gardentasuna euskal administrazio publikoan bultzatzeko konpromiso irmoa hartu zuen. Administrazioa herritarrei gerturatzeko ahalegina benetakoa izaten ari da eta gardentasuna sustatzeko egitasmo ugari izan ditugu.
Horren azken adibide dauzkagu besteak beste Ganbera honetara bidalitako administrazio publikoaren lege proiektua eta bertan jasotzen den Gardena, Euskal Gardentasunaren Agentzia.
Beraz, gure taldeak uste dut gardentasun edo transparentzian aurrerapausoak ematea beharrezkoa dugula gizarteak hori eskatzen baitigu gero eta gehiago.
Zentzu horretan, EH Bilduk aurkeztutako ekimenaren inguruan, lan eskaintza publikoetan prozedura garden eta kalitatezkoak bermatzearen aldeko ekimenean hain zuzen, ez dugu arazorik izan beste talde guztiekin batera erdibidekoa adosteko.
Izan ere, hasiera batean guk aurkeztu genuen osoko zuzenketan ere eskatzen genion Osakidetzari aurrerantzean egin beharreko enplegu publikoaren eskaintzetan gardentasun eta kontrol publiko handiagoa eta prozesuaren bikaintasuna bermatzeko neurriak abian jar zitzala.
Era berean, oso garrantzitsua iruditzen zaigu sindikatuen parte-hartzea eta horregatik eskatu genion prozesu guztietan horien parte-hartzea bultzatu eta sustatzeko. Hain zuzen ere, beharrezkoak ditugulako hautaketa prozeduren gardentasun handiago bermatzeko.
Zentzu horretan, azken hilabeteotan jakin badakigu Osakidetzako ordezkariek epe berriak egiteko asmoa iragarri dutela eta sektore mahaian ere gai-zerrendan jarri izan dutela behin eta berriro asmo hori.
Uste dugu eragile sozialek, gizarte eragileek ere, erantzukizunez jokatzeko unea badela eta adostasunetara iristeko ahaleginak merezi duela.
Izatez, Euskal Funtzio Publikoaren legean jasota dago sindikatuek parte hartu behar dutela bere 31. artikuluan. Beraz, erantzukizunez jokatzeko deia egiten diegu berriro ere gerta ez dadin 2011ko epean gertatutakoa eta hautaketa prozeduratik kanpo bere burua utz ez dezaten.
Azkenik, gure osoko zuzenketan eskatzen genion berrikusteko epeen prozedura guztia, horien iraupena ahalik eta neurri handienean mugatzeko helburuarekin, betiere legedian ezarritako epeak beteaz. Izan ere, kontuan hartu behar dugu maiz prozedura hasten denetik behin-betiko ebazten den arte, denbora larregi geratzen dela eta horren hautagaien artean ezinegon handia eragiten duela.
Ezin dugu ahaztu Osakidetzako azken epean 65.000 lagun inguruk izena eman zutela maila eta kategoria ezberdinetako lanpostuak eskuratzeko. Pertsona horiek ahalegin, neke eta sakrifizio handiz prestatzen dituzte azterketak eta ez da zilegi hainbeste denboraz zain egon beharra emaitzak ezagutzeko.
Beraz, uste dugu egokia dela hautaketa prozedurak hobetzea horrelako kasuak berriro gerta ez daitezen. Batez ere guk eskatu nahiko genioke Osakidetzari denbora mugak murriztu aldera, epaimahaiaren lana erraztu edo arinduko dituen irizpideak zehaztasun handiagoz jasotzeko oinarrietan. Hau da, hasieratik epaimahaiak irizpide zehatzagoak izan ditzala bere lana objektibitate handiagoaz egin ahal izateko eta ondorioz, arintasunean irabazteko.
Ordea, merezimenduak modu hertsian jasotzea hasiera-hasieratik eta baloratu beharreko ikastaroen zerrenda itxia egitea uste dugu ez dela egokiena, horrek hainbat hautagaiek formakuntzan egindako ahalegina ezereztuko duela. Beraz, gure ustez hobe da behin irizpide zehatzagoak jarrita, epaimahaiak erabakitzea nola baloratu ikastaro bakoitza.
Edonola ere, bat egin dugu erdibideko honekin uste baitugu jasotzen dituela guk egindako eskariak eta gainera uste dugu beste taldeek egindako ekarpenak ere oso aberasgarriak direla. Izan ere, arestian esandako gardentasuna sustatze aldera, egoki deritzogu Osakidetzako web orrian argitaratzea epaimahaien aktak oposiziogile orok ezagutu ahal izateko, betiere datuen babeserako legediak jasotakoa bermatuz.
Egia da gaur gaurkoz Osakidetzaren web orrian hautaketa prozedura oso-osorik eskuragarri dagoela, hasiera oinarri orokor eta espezifikoetatik, segi epaimahairen izendapenera, onartu eta  baztertuen zerrendara, ariketen emaitzetara, oposizio-aldia gainditu dutenen zerrendetara, puntuazioen arabera antolatuta daude hauek gainera, izendagaien zerrendara eta abar. Hau da, prozedura oso-osorik jarraitu daiteke Osakidetzaren web orrian baina, hala ere, guk uste dugu hobetu daitekeela eta behar izanez gero, aktak ere argitaratzea egokia dela gardentasunaren izenean.
Gainera, Administrazio Publikoaren Legeak ere hori jasotzen du Administrazio organo baten ekintzak diren heinean eta beraz, gure partetik behintzat, erabat ados proposamen honekin.
Horri lotuta, azkeneko puntuari ere ondo deritzogu. Administrazioak bermatu behar du parte hartzaile guztiek izan dezatela espedientea ikusteko aukera prozedura osoan zehar. Hain zuzen ere, orain ere egiten den moduan, besteak beste, Administrazio Prozeduraren Legean, 30/92 delako Legean, jasota baitator hori dagoeneko.
Beraz eta bukatzeko, eskerrak eman talde guztiei hain garrantzitsua den gai honetan erdibidekoa adosteko jarrera izategatik.
Besterik gabe, mila esker.